བདེ་སྐྱིད་

བདེ་སྐྱིད་ཅེས་པ་གང་ཡིན་ནམ།
མི་ཚང་མས་བདེ་སྐྱིད་འདོད་ཀྱི་ཡོད་སྟབས། དྲི་བ་ནི་བདེ་སྐྱིད་ཅེས་པ་གང་ཡིན་ནམ་ཞེས་པ་འདི་ཡིན། ཡིད་རྟོན་རུང་བ་དང་གཏན་གྱི་བདེ་སྐྱིད་དངོས་དེ་གང་ཡིན་ནམ། ང་ཚོས་དེར་བསམ་བློ་གཏིང་ཟབ་པོ་གཏོང་དགོས། བདེ་སྐྱིད་དམ་དགའ་ཚོར་ནི། གཙོ་བོ་ང་ཚོའི་དབང་པོའི་ཤེས་པ་བརྒྱུད་དེ་ཡོང་གི་ཡོད། དཔེར་ན། ཆོས་ཤིག་ཡིད་དུ་འོང་བ་མཐོང་བ་དང་། རྣ་བར་གཏམ་སྙན་པོ་ཐོས་པ། རོའམ་དྲི་ཞིམ་པོ་ཁ་བ་བཅས་ཀྱི་ཐོག་ནས་འདོད་པ་ཚིམས་ཡོང་གི་ཡོད། འོན་ཀྱང་དབང་ཤེས་ཀྱི་མྱོང་བར་བརྟེན་པའི་བདེ་བ་ནི་ཕྱིའི་སྣང་ཚུལ་ཙམ་ཞིག་ལས་མེད་པ་རེད། ཇི་སྲིད་དེར་མཐུན་རྐྱེན་འཛོམས་པོ་ཞིག་བྱུང་ན། རང་ལ་དགའ་ཚོར་རམ་བདེ་བ་ཡོང་ཞིང་། དེ་མ་ཐག་བསུན་གཙེར་ཅན་གྱི་སྐད་ཅོར་ཚ་པོ་ཞིག་བྱུང་ན། བདེ་བ་དེ་མེད་པ་ཆགས་འགྲོ་གི་ཡོད། ཡང་ན་མི་རྣམས་ཀྱིས་གཟུགས་མཐོང་བརྙན་འཕྲིན་ལ་བལྟས་ནས་བདེ་བ་འཐོབ་ཐབས་བྱེད་པ་དང་། དེ་མེད་པའི་སྐབས་ཆུ་ཚོད་གཅིག་ཙམ་གྱི་རྗེས་ནས་སེམས་ནང་ཉོབ་སྣང་སྐྱེ་གི་ཡོད། མི་ཁ་ཤས་སྐྱིད་པོ་གཏོང་རྒྱུ་དང་འཛམ་གླིང་གི་ས་ཆ་གང་སར་འགྲུལ་བཞུད་བྱ་རྒྱུར་དགའ་ཞིང་། རྒྱུན་དུ་ས་ཆ་དང་། རིག་གཞུང་། རོལ་དབྱངས། བྲོ་བ་སོགས་གསར་པ་མྱོང་བཞིན་ཡོད། ངའི་བསམ་པར། དེ་ནི་སེམས་ལ་སྦྱོང་བརྡར་བྱས་པ་བརྒྱུད་ནང་སེམས་ཀྱི་ཞི་བདེ་བསྐྲུན་རྒྱུའི་ནུས་པ་མེད་པའི་རྐྱེན་གྱིས་རེད་བསམ་གྱི་འདུག 

འོན་ཀྱང་ལོ་ནས་ལོ་བསྟུད་དབེན་པ་བསྟེན་ནས་མཚམས་སྒྲུབ་ཀྱི་འཚོ་བ་སྐྱེལ་མཁན་གྱི་མི་རྣམས་ཀྱིས་དངོས་གནས་མི་ཚེ་སྐྱིད་ཤོས་དེ་ཉམས་སུ་མྱོང་གི་ཡོད། ཐེངས་ཤིག་སྦར་སེ་ལོ་ནར་ (Barcelona) ངོས་ལ་ཡི་ཤུ་རྣམ་དག་ཆོས་ལུགས་ཀྱི་དགེ་འདུན་པ་ཞིག་ཐུག་བྱུང་། ཁོང་གི་དབྱིན་སྐད་དང་ངའི་དབྱིན་སྐད་འདྲ་པོ་ཞེ་དྲགས་འདུག །དེར་བརྟེན་ཁོང་དང་མཉམ་དུ་སྐད་ཆ་ཤོད་རྒྱུར་ང་རང་ལ་བློ་སྟོབས་ཆེ་བ་བྱུང་། གོ་སྒྲིག་པས་དགེ་འདུན་པ་དེ་ལོ་ལྔ་རིའི་སྟེང་སྒོམ་སྒྲུབ་གནང་སྟེ་བཞུགས་འདུག་ཅེས་གསུངས་བྱུང་། ངས་ཁྱེད་རང་རིའི་སྟེང་ག་རེ་གནང་ནས་བཞུགས་པ་ཡིན་ནམ་ཞེས་བཀའ་འདྲི་ཞུས་སྐབས། ཁོང་གིས་བྱམས་བརྩེའི་ཐོག་སྒོམ་བརྒྱབ་ནས་བསྡད་པ་ཡིན་ཞེས་ལན་གནང་བྱུང་། དེ་གསུང་པའི་སྐབས་ཁོང་གི་སྤྱན་ནས་དངོས་གནས་རྣམ་འགྱུར་དམིགས་བསལ་ཅན་ཞིག་མངོན་ཞིང་། དེས་ཁོང་གིས་སེམས་ཀྱི་ཞི་བདེར་དངོས་གནས་དྲང་གནས་ལོངས་སུ་སྤྱོད་ཡོད་པ་སྟོན་གྱི་འདུག །དེར་བརྟེན་དེ་ནི་དབང་ཤེས་ཀྱི་མྱོང་བ་ལ་མ་བརྟེན་པར་གཏིང་ཟབ་པའི་རིན་ཐང་ཁ་ཤས་རང་རྒྱུད་དུ་སྐྱེད་པའི་སེམས་ཀྱི་ཞི་བདེའི་དཔེ་མཚོན་གཅིག་ཡིན། རྒྱུན་དུ་བྱམས་བརྩེའི་ཐོག་བསམ་བློ་བཏང་ནས་བཅོས་མིན་གྱི་ཞི་བདེ་བག་ཕེབས་བསྐྲུན་གྱི་ཡོད། 

དེར་བརྟེན་ངོས་ནས་གཏམ་བཤད་བྱེད་སྐབས། ཕྱི་ལུས་ཀྱི་བདེ་ཐང་ཆེད་ཕྱི་དངོས་པོའི་ཡར་རྒྱས་གལ་འགངས་ཆེ་ནའང་། ཕྱི་དངོས་པའི་རིན་ཐང་དེས་ནང་སེམས་ཀྱི་བདེ་ཐང་དང་དགའ་ཉམས་ནམ་ཡང་སྦྱིན་མི་ཐུབ་ཅེས་ངས་རྟག་ཏུ་ནན་བརྗོད་བྱེད་ཀྱི་ཡོད། སྐབས་རེ་མི་རྣམས་ཕྱུག་ཏུ་འགྲོ་སྐབས། འདོད་རྔམ་ཆེ་རུ་འགྲོ་བ་དང་། སེམས་ངལ་གནོན་ཤུགས་ཆེ་རུ་འགྲོ་གི་ཡོད། དེའི་འབྲས་བུ་ནི་སྐྱིད་པོ་མེད་པའི་མི་ཞིག་ཆགས་ཀྱི་ཡོད། རྒྱུ་མཚན་དེ་འདྲ་ཡིན་པ་སོང་ཙང་། མི་ཚེ་སྐྱིད་པོ་ཞིག་ཡོང་བར། ཕྱི་དངོས་པོའི་རིན་ཐང་གཅིག་པུར་ཡིད་ཆེས་བྱེད་མི་ཉན། དངོས་པོའི་མཐུན་རྐྱེན་རྣམས་ང་ཚོར་དགོས་མཁོ་ཅན་ཞིག་རེད། འོན་ཀྱང་དེའི་སྒང་ལ་ང་ཚོས་ནང་སེམས་ཀྱི་རིན་ཐང་ལ་དོ་ནན་པོ་བྱས་ཏེ་བལྟ་དགོས། ང་ཚོ་ཆོས་ཁས་ལེན་མཁན་ཡིན་མིན་ལ་མ་ལྟོས་པར། ཇི་སྲིད་ང་ཚོ་ཚང་མ་འགྲོ་བ་མི་ཡིན་པ་དེ་སྲིད་དུ་ནང་སེམས་ཀྱི་ཞི་བདེ་ནི་མེད་དུ་མི་རུང་བ་ཞིག་ཡིན།